《舂硙吟》
元代·方回

槁木岂有情，顽石且无知。
何术使之动，不假人力施。
纬竹以为车，堰水江之湄。
湍流既迅急，枢轴为斡移。
朽杵辄雀跃，死磨犹骥驰。
一日殆百斛，成功归簸筛。
吾闻往古初，冥冥若愚痴。
火食尚未悟，人与禽兽嬉。
圣智既有作，便利无不为。
机事至此极，机心开自谁。
所以桔槔人，旁贻瓮汲嗤。
马本齕草物，教之谙战鼙。
铁若不入治，焉有剑与锥。
工械日以广，生灵日以糜。
平生子方子，拙直为人欺。
见巧终不喜，讽此舂硙诗。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。